钦定古今图书集成/理学汇编/经籍典/第156卷 > 明薛瑄文集 > 读书录
## 钦定古今图书集成/理学汇编/经籍典/第156卷 > 明薛瑄文集 > 读书录

孔子读《烝民》之诗曰：“为此诗者，其知道乎！故有物必
有则，民之秉彝也，故好是懿德。”子思《中庸》引《诗》曰：“维
天之命，于穆不已”，盖曰天之所以为天也，“於乎不显！”
“文王之德之纯”，盖曰文王之所以为文也，纯亦不已。
凡圣贤说诗，只加数字，转换过而义自见，未尝费词。
朱子《诗集传》盖得此法矣。

《诗》困于《小序》之牵强，晦于诸家之穿凿；至朱子《集传》，
一洗相沿之陋习，洞开千古之光明，真所谓豁云雾
而睹青天也。

范氏曰：“《予于采薇》，见先王以人道使人，后世则牛羊
而已矣。观此则先王之仁厚，岂可及哉！”

《思齐》一诗，修身、齐家、治国、平天下之道备焉，读之有
以远想前王之盛。

抑之诗曰：“相在尔室，尚不愧于屋漏。无曰不显，神之
格思。不可度思，矧可射思。”此即川流不息之意，其要
在谨独。予诵此诗，深有警于心。